Oscar bring eerste aand buite selle deurOscar Pistorius Vrydag in die hof, voor hy gehoor het hy kry borg. Foto: Werner Beukes/Sapa Die Paralimpiese atleet Oscar Pistorius het sy eerste aand uit polisie-aanhouding deurgebring ná die tragiese Valentynsdag-skietery by sy huis in Pretoria. Sy meisie van die afgelope jaar, Reeva Steenkamp, is tydens die voorval doodgeskiet. Hy voer aan dit was ŉ ongeluk en dat hy gedink het sy was ŉ inbreker. Die SAUK berig Pistorius het glo by sy oom se huis in Waterkloof oornag. Pistorius is vrygelaat nadat hy R100 000 van sy borgtog van R1 000 000 by die Brooklyn-polisiestasie betaal het. Hy moet die res van die geld voor 1 Maart betaal. Landdros Desmond Nair het Vrydag tydens Pistorius se borgtogaansoek by die Pretoriase landdroshof bevind Pistorius is nie ŉ vlugrisiko nie. Hy het in sy 2 uur lange uitspraak gesê die staat het nie daarin geslaag om te bewys dat Pistorius ŉ gevaar vir die publiek inhou nie. Hy het ook gesê daar is baie gate in Pistorius se weergawe van die storie, maar dit sal in die hof en deur meer ondersoekwerk uitgeklaar word. Pistorius is op borgtog vrygelaat op voorwaarde dat hy elke dag van die hofverrigtinge om 08:30 by die hof sal wees. Hy mag ook nie terugkeer na die moordtoneel, sy huis in die Silwer Woods-landgoed in die ooste van Pretoria, nie. Hy sal tuisgaan by ŉ adres wat nie aan die publiek bekend gemaak gaan word nie. Pistorius moet ook al sy paspoorte inhandig en mag nie vir enige paspoort of reisdokumente aansoek doen nie. Hy moet ook wegbly van lughawens en twee keer ŉ week tussen 07:00 en 13:00 by die Brooklyn-polisiestasie aanmeld. Hy moet ook sy vuurwapen inhandig en is verbied om enige vuurwapen aan te skaf. Sy borgtog sal opgeskort word as hy in enige gewelddadige misdrywe betrokke raak. Steenkamp se gesin het na die uitspraak gesê hulle wil net hê die waarheid moet uitkom. Hulle het ook gesê hulle gaan nie die verhoor bywoon nie en niks sal hul dogter terugbring nie. Pistorius se saak is tot 4 Junie uitgestel en sal as ŉ skedule 6-misdryf aangehoor word.